Tarkastuspöytäkirja 

Vantaan ammatillinen koulutuskeskus/VAKES		
Toinen savu 2		
01510 Vantaa		

		
		
Päiväys	21.10.2004	
		
Läsnä	Tarja Ahjopalo-Nieminen, linjajohtaja
Kari Grönberg, terveydensuojelutarkastaja
Raisa Turtiainen, terveydensuojelutarkastaja	
		
Asia	Tarkastus/ Kosteusvaurio vesimittariluokassa, englanninluokan ilmanvaihto, puu-, ompelu-, ja maalaustilojen lämpötilaolot	
		
Selostus

Tarkastus 21.10.2004

Toimenpiteet

	Kohde toimii VAKESin opetustiloina maalaaus/puutyö/ompelulinjojen käytössä. Tiloissa on tarkoitus toimia vuoden 2006 syksyyn asti, jolloin uusien tilojen on määrä valmistua. Toiminnan aloittamisilmoituksen perusteella tiloissa on tehty tarkastus 27.8.2004, jossa tuli ilmi, että opettajat oireilevat (silmä- ja hengitystieoireita.). Tämän jälkeen tehtiin tarkastus kosteus- ja homevaurioepäilyn takia 2.9.2004, jonka yhteydessä vesimittarihuoneessa todettiin sädesieniä. Tämän jälkeen tiloja on korjattu ottamalla lahonnut puumateriaali pois betonilattian rakenteista ja kuivattamalla tilaa. Lisäksi vesiputkea on eristetty paremmin. Opettajien oireet ovat jonkin verran vähentyneet, mutta eivät kokonaan. Yläkerran englanninluokassa on pidetty kokouksia, joissa on ollut läsnä koulun olosuhteista tietämättömiä henkilöitä ja he ovat saaneet oireita (yskän kohtauksia, ääni on hävinnyt, silmäoireita ym.).  

Tiloissa tehtiin uusintatarkastus 21.10.2004, jossa tarkastettiin vesimittarihuoneen tilanne, englannin luokan poistoilmanvaihdon voimakkuus ja lattian kosteus. Lisäksi tutkittiin ammattiaineidentyötiloja.

Vesimittarihuone:

Vesimittarihuoneen lattiabetonista oli poistettu laho puurakenne. Tosin Ahjopalo-Niemisen mukaan seinärakenteen alle oli jätetty puurakenteen pää, eli puuta ei oltu poistettu kokonaan. Ahjopalo-Nieminen mainitsi myös, ettei lattiaa oltu avattu kovin syvälle. Vesimittarihuoneen lattiaa oli kuivattu kuivurilla n. 1 viikko. Lattian pinnassa oli edelleen laajalla alueella vanha maalipinta. Lattia oli maalipinnan kohdalta varsinkin lähempänä ulkoseinää selkeästi vielä märkä. Lattiapinnan hiominen edistäisi kuivumista. Vesimittarihuoneen seinien levy oli selvästi "haperoitunut". Ilmeisesti pinta on saanut kosteutta jossain vaiheessa. 

Tarkastuksella havaittiin maakellarin hajua vesimittarihuoneessa. Aikaisemmalla tarkastuksella 2.9.2004 huoneen lattialta otetusta näytteestä todettiin sädesientä. Lattiapintaa ei ole hiottu, joten on mahdollista, että sädesieniä on jäänyt betonin pinnalle vaikka muovimatto poistettiinkin. Sädesienet aiheuttavat mm. maakellarin hajua. 

Vesimittarihuoneen viereiset opettajien työhuoneet olivat kuivempia, kuin vesimittarihuoneen märkä kohta. 

Rakennuksen ulkopuolella vesimittarihuoneen ulkoseinässä oli "vajoama", joka on voinut aiheutua sade- ja sulamisvesien valuessa rakenteisiin ja rakennuksen alle. 

Englannin luokka

Teollisuusrakennus saneerattiin opetuskäyttöön. Saneerauksen yhteydessä mm. englannin luokka saatiin yhdistämällä useampi toimistohuone yhdeksi luokaksi. Tällöin ilmanvaihto oli suunniteltu toimistokäyttöön ja toimiston henkilökuntamitoituksen mukaan. Englannin luokka on suoraan vesimittarihuoneen yläpuolella. Ahjopalo-Niemisen mukaan oppilaat ja tiloissa vierailleet ovat saaneet silmä- ja hengitystieoireita ja joiltakin on ääni lähtenyt. Ajoittain tiloissa on aistittavissa maakellarimaista hajua. On mahdollista, että haju kulkeutuu opetustilaan rakenteiden vuotorakojen kautta. Tämä voi myös aiheuttaa edellä kuvatut oireet.

Englannin luokka on pinta-alaltaan n. 60 m2 ja oppilasmäärä on tällä hetkellä 16 + opettaja. Suomen rakentamismääräyskokoelman osan D2 mukaan, että opetustilan ilmanvaihdon ohjearvot ovat 6 l/s/hlö tai 3 l/s/m2. Luokassa on koneellinen tulo- ja poistoilmanvaihto. Tilan kokonaispoistoilmavirraksi mitattiin 21.10.2004  ja tulokseksi saatiin 52 l/s. Tuloilmavirtoja ei teknisistä syistä voitu mitata. Ilmavirrat eivät ole riittäviä kummankaan ohjearvon osalta. Henkilömäärän mukaan vähimmäisilmavirta on 102 l/s. 

Tarkastuksella 21.10.2004 mitattiin myös lattian kosteus. Kosteusmittausten perusteella yläkerran luokan lattia oli selvästi kuivempi, kuin  samana päivänä mitattu alakerran opettajien huoneen lattia.

Ammattiaineiden opetus/työtilat (maalaus/ompelu/puutyö)

Opetushuoneessa tehdyissä pintakosteusmittauksissa todettiin korkeita rakennekosteuteen viittaavia arvoja lattiassa ulkoseinien ja tukipalkkien läheisyydessä. Lisäksi tiloissa oli selvästi kylmä. Lisäksi lattiapinnoitteessa oli kosteusrasituksen aiheuttamia jälkiä. Tarkastushetkellä ulkona oli n. + 6 °C. Odotettavissa on, että tilat ovat kovalla pakkasella hyvin kylmiä. Rakennus on vanha teollisuushalli, jossa ei ole kummempaa lämmitystä, seiniä ei ole lämpöeristetty ja ovi on palje/heiluriovi, josta trukilla on helppo ajaa. Ahjopalo-Niemisen mukaan opetustiloissa säilytettävät tekstiilivärjäysaineet homehtuvat nopeasti. Tällaista ei tapahtunut koulun ollessa Silkkitiellä Tikkurilassa.

-	Vesimittarihuoneen maakellarihajun alkuperä tulee selvittää ja korjata tilaa tarvittaessa ja selvittää, onko kosteusvauriot laajemmat, mitä tällä hetkellä on korjattu.
-	Ilmanvaihdon toiminta tulee tarkistaa ja ilmavirrat korjata D2:n ohjearvojen mukaisiksi.
-	Tulee myös selvittää, aiheutuuko kylmistä opiskelu/työtiloista turvallisuusriski ompelukoneiden tai sahojen ja sorvien käytössä. Lämmitystä on tehostettava tarvittaessa.
-	Alakerran tilojen lattioiden kunto tulee tarkistaa mahdollisten kosteusvaurioiden toteamiseksi ja korjata tarvittaessa. 

Ympäristökeskus pyytää 1.12.2004 mennessä kirjallista selvitystä toimenpiteistä. Selvitys lähetetään osoitteella Vantaan kaupungin ympäristökeskus, Pakkalankuja 5, 01510 Vantaa. 

Ilmoitus koulun ja keittiön toiminnan aloittamisesta käsitellään ympäristölautakunnassa joulukuun 2004 aikana ja käsittelystä peritään 150 € käsittelymaksu.

Lainkohdat	Terveydensuojelulaki 13, 15, 26, 27 ja 50 §	

	Raisa Turtiainen	
	terveydensuojelutarkastaja	

Tiedoksi			Kiinteistön omistaja Veritas vahinkovakuutus/ Anders Backman
			Maarit Kallio-Savela, Vakes
			Mikko Korosuo, Talonsuunnitteluyksikkö (Vantaa)
			Jorma Häkkinen, Rakennuttaminen (Vantaa)
			Pasi Simola, Tilakeskus (Vantaa)
			Hannu Nevalainen, Tilapalvelut (Vantaa)
			Lindhoma Pekka, työterveyslääkäri
			Pirjo Eskola, työterveyshoitaja